RESOLUCIÓN do 24 de setembro de 2009, da Secretaría Xeral para o Deporte, pola que se modifica o prazo máximo de xustificación previsto na Orde do 19 de febreiro de 2009 pola que se regula o réxime de concesión de subvencións a entidades sen ánimo de lucro para o desenvolvemento de actividades deportivas no ano 2009 e se procede á súa convocatoria.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 01/10/2009

Con data do 27 de febreiro de 2009, no DOG nº 41 foi publicada a Orde do 17 de febreiro de 2009 pola que se regula o réxime de concesión de subvencións a entidades sen ánimo de lucro para o desenvolvemento de actividades deportivas no ano 2009 e se procede á súa convocatoria, a cal, no seu artigo 9.1º, establece que «os beneficiarios das axudas deberán solicitar o aboamento da axuda concedida no momento en que se teña realizado o programa deportivo ou de actividades presentado. En calquera caso, o prazo máximo e improrrogable para a presentación da citada solicitude será o 15 de outubro de 2009».
Por causas sobrevidas, esencialmente debidas a reorganizacións administrativas internas e á atención ao desenvolvemento de múltiples actuacións en materia deportiva neste ano 2009 produciuse un significativo atraso na resolución dos expedientes de subvencións, de modo que o prazo establecido para a xustificación da realización do programa deportivo ou de actividades presentado resulta de difícil cumprimento polos beneficiarios. Con base no exposto, considérase necesario para facer viable o proceso de xestión e garantir a maior eficacia posible da convocatoria de subvencións, e dado que non se causa prexuízo a terceiros, en aplicación do artigo 45 do regulamento da Lei galega de subvencións (Decreto 11/2009, do 8 de xaneiro) proceder á ampliación do devandito prazo, propóndose o 1 de novembro de 2009 como prazo máximo para a xustificación.
O Decreto 325/2009, do 18 de xuño, de estrutura orgánica dos órganos superiores dependentes da Presidencia da Xunta de Galicia, crea a Secretaría Xeral para o Deporte, a cal asume as competencias da antiga Dirección Xeral para o Deporte, e pola súa banda a disposición adicional segunda do citado decreto establece que quedan desconcentradas nos secretarios xerais dependentes de Presidencia, entre outras, a competencia para a aprobación das bases, a convocatoria e a resolución das axudas e subvencións do seu respectivo ámbito de competencia, o que lle outorga ao actual secretario xeral para o Deporte a competencia para ditar esta resolución modificando a Orde de 17 de febreiro de 2009 pola que se regula o réxime de concesión de subvencións a entidades sen ánimo de lucro para o desenvolvemento de actividades deportivas no ano 2009 e se procede á súa convocatoria.
En virtude do exposto, e vistos os preceptos legais citados e demais de xeral e pertinente aplicación, logo do informe da Asesoría Xurídica deste órgano:
Artigo 1º
Modifícase o artigo 9.1º da Orde do 17 de febreiro de 2009 pola que se regula o réxime de concesión de subvencións a entidades sen ánimo de lucro para o desenvolvemento de actividades deportivas no ano 2009 e se procede á súa convocatoria, que queda co seguinte teor literal:
«Os beneficiarios das axudas deberán solicitar o aboamento da axuda concedida no momento en que se teña realizado o programa deportivo ou de actividades presentado. En calquera caso, o prazo máximo para a presentación da citada solicitude será o 1 de novembro de 2009».
Santiago de Compostela, 24 de setembro de 2009.
José Ramón Lete Lasa
Secretario xeral para o Deporte